
PREDLOG
(EVA 2020-2330-0074)

Na podlagi 10. in 12. člena Zakona o kmetijstvu (Uradni list RS, št. 45/08, 57/12, 90/12 – ZdZPVHVVR, 26/14, 32/15, 27/17 in 22/18) Vlada Republike Slovenije izdaja


UREDBO
o izvajanju ukrepa Izjemna začasna podpora kmetom ter MSP, ki jih je kriza zaradi COVID-19 še posebej prizadela (člen 39b) iz Programa razvoja podeželja Republike Slovenije za obdobje 2014–2020


I. SPLOŠNE DOLOČBE

1. člen
(vsebina)

(1) Ta uredba ureja izvajanje ukrepa Izjemna začasna podpora kmetom ter MSP, ki jih je kriza zaradi COVID-19 še posebej prizadela (člen 39b) iz programa, ki ureja razvoj podeželja Republike Slovenije za obdobje 2014–2020, (v nadaljnjem besedilu: PRP 2014–2020). PRP 2014–2020 je dostopen na osrednjem spletnem mestu državne uprave ter na spletni strani programa razvoja podeželja (http://www.program-podezelja.si).

(2) S to uredbo se za ukrep iz prejšnjega odstavka določajo namen ukrepa, upravičenci, pogoji za dodelitev sredstev, merila za ocenjevanje vlog, finančne določbe ter postopek za dodelitev sredstev za izvajanje:
1. Uredbe (EU) št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1083/2006 (UL L št. 347 z dne 20. 12. 2013, str. 320), zadnjič spremenjene z Uredbo (EU) 2020/1041 Evropskega parlamenta in Sveta z dne 15. julija 2020 o spremembi Uredbe (EU) št. 1303/2013 glede virov za posebno dodelitev za pobudo za zaposlovanje mladih (UL L št. 231 z dne 17. 7. 2020, str. 4), (v nadaljnjem besedilu: Uredba 1303/2013/EU);
2. Uredbe (EU) št. 1305/2013 Evropskega parlamenta in Sveta z dne 17. decembra 2013 o podpori za razvoj podeželja iz Evropskega kmetijskega sklada za razvoj podeželja (EKSRP) in razveljavitvi Uredbe Sveta (ES) št. 1698/2005 (UL L št. 347 z dne 20. 12. 2013, str. 487), zadnjič spremenjene z Uredbo (EU) 2020/872 Evropskega parlamenta in Sveta z dne 24. junija 2020 o spremembi Uredbe (EU) št. 1305/2013 glede posebnega ukrepa za zagotovitev izjemne začasne podpore v okviru Evropskega kmetijskega sklada za razvoj podeželja (EKSRP) kot odziv na izbruh COVID-19 (UL L št. 204 z dne 26. 6. 2020, str. 1), (v nadaljnjem besedilu: Uredba 1305/2013/EU);
3. Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (EC) No 814/2000, (ES) št. 1290/2005 in (ES) št. 485/2008 (UL L št. 347 z dne 20. 12. 2013, str. 549), zadnjič spremenjene z Delegirano uredbo Komisije (EU) 2020/760 z dne 17. decembra 2019 o dopolnitvi Uredbe (EU) št. 1308/2013 Evropskega parlamenta in Sveta glede pravil za upravljanje uvoznih in izvoznih tarifnih kvot, za katere so potrebna dovoljenja, ter dopolnitvi Uredbe (EU) št. 1306/2013 Evropskega parlamenta in Sveta glede položitve varščin pri upravljanju tarifnih kvot (UL L št. 182 z dne 12. 6. 2020, str. 1), (v nadaljnjem besedilu: Uredba 1306/2013/EU);
4. Delegirane uredbe Komisije (EU) št. 640/2014 z dne 11. marca 2014 o dopolnitvi Uredbe (EU) št. 1306/2013 Evropskega parlamenta in Sveta glede integriranega administrativnega in kontrolnega sistema, pogojev za zavrnitev ali ukinitev plačil in za upravne kazni, ki se uporabljajo za neposredna plačila, podporo za razvoj podeželja in navzkrižno skladnost (UL L št. 181 z dne 20. 6. 2014, str. 48), zadnjič spremenjene z Delegirano uredbo Komisije (EU) 2017/723 z dne 16. februarja 2017 o spremembi Delegirane uredbe Komisije (EU) št. 640/2014 o dopolnitvi Uredbe (EU) št. 1306/2013 Evropskega parlamenta in Sveta glede integriranega administrativnega in kontrolnega sistema, pogojev za zavrnitev ali ukinitev plačil in za upravne kazni, ki se uporabljajo za neposredna plačila, podporo za razvoj podeželja in navzkrižno skladnost (UL L št. 107 z dne 25. 4. 2017, str. 1);
5. Delegirane uredbe Komisije (EU) št. 807/2014 z dne 11. marca 2014 o dopolnitvi Uredbe (EU) št. 1305/2013 Evropskega parlamenta in Sveta o podpori za razvoj podeželja iz Evropskega kmetijskega sklada za razvoj podeželja (EKSRP) in o uvedbi prehodnih določb (UL L št. 227 z dne 31. 7. 2014, str. 1), zadnjič spremenjene z Delegirano uredbo Komisije (EU) 2019/94 z dne 30. oktobra 2018 o spremembi Delegirane uredbe Komisije (EU) št. 807/2014 o dopolnitvi Uredbe (EU) št. 1305/2013 Evropskega parlamenta in Sveta o podpori za razvoj podeželja iz Evropskega kmetijskega sklada za razvoj podeželja (EKSRP) in o uvedbi prehodnih določb (UL L št. 19 z dne 22. 1. 2019, str. 5);
6. Izvedbene uredbe Komisije (EU) št. 808/2014 z dne 17. julija 2014 o določitvi pravil za uporabo Uredbe (EU) št. 1305/2013 Evropskega parlamenta in Sveta o podpori za razvoj podeželja iz Evropskega kmetijskega sklada za razvoj podeželja (EKSRP) (UL L št. 227 z dne 31. 7. 2014, str. 18), zadnjič spremenjene z Izvedbeno uredbo Komisije (EU) 2020/1009 z dne 10. julija 2020 o spremembi izvedbenih uredb (EU) št. 808/2014 in (EU) št. 809/2014 v zvezi z nekaterimi ukrepi za reševanje krize zaradi izbruha COVID-19, (UL L št. 224 z dne 13. 7. 2020, str. 1), (v nadaljnjem besedilu: Uredba 808/2014/EU);
7. Izvedbene uredbe Komisije (EU) št. 809/2014 z dne 17. julija 2014 o pravilih za uporabo Uredbe (EU) št. 1306/2013 Evropskega parlamenta in Sveta v zvezi z integriranim administrativnim in kontrolnim sistemom, ukrepi za razvoj podeželja in navzkrižno skladnostjo (UL L št. 227 z dne 31. 7. 2014, str. 69), zadnjič spremenjene z Izvedbeno uredbo Komisije (EU) 2020/1009 z dne 10. julija 2020 o spremembi izvedbenih uredb (EU) št. 808/2014 in (EU) št. 809/2014 v zvezi z nekaterimi ukrepi za reševanje krize zaradi izbruha COVID-19 (UL L št. 224 z dne 13. 7. 2020, str. 1), (v nadaljnjem besedilu: Uredba 809/2014/EU). 

2. člen
(pomen izrazov)

Izrazi, uporabljeni v tej uredbi, imajo naslednji pomen:
1. mikro, mala in srednja podjetja (v nadaljnjem besedilu: MSP) so podjetja, ki izpolnjujejo merila iz Priloge I k Uredbi Komisije (EU) št. 651/2014 z dne 17. junija 2014 o razglasitvi nekaterih vrst pomoči za združljive z notranjim trgom pri uporabi členov 107 in 108 Pogodbe (UL L št. 187 z dne 26. 6. 2014, str. 1), zadnjič spremenjene z Uredbo Komisije (EU) 2020/972 z dne 2. julija 2020 o spremembi Uredbe (EU) št. 1407/2013 v zvezi s podaljšanjem njene veljavnosti in o spremembi Uredbe (EU) št. 651/2014 v zvezi s podaljšanjem njene veljavnosti in ustreznimi prilagoditvami (UL L št. 215 z dne 7. 7. 2020, str. 3), (v nadaljnjem besedilu: Uredba 651/2014/EU);
2. proizvod je kmetijski in nekmetijski proizvod:
– kmetijski proizvod je proizvod iz priloge I Pogodbe o delovanju Evropske unije (UL C št. 202 z dne 7. 6. 2016, str. 47), razen ribiškega proizvoda in proizvoda iz ribogojstva iz priloge I Uredbe (EU) št. 1379/2013 Evropskega parlamenta in Sveta z dne 11. decembra 2013 o skupni ureditvi trgov za ribiške proizvode in proizvode iz ribogojstva in o spremembi uredb Sveta (ES) št. 1184/2006 in (ES) št. 1224/2009 ter razveljavitvi Uredbe Sveta (ES) št. 104/2000 (UL L št. 354 z dne 28. 12. 2013, str. 1), (v nadaljnjem besedilu: Pogodba),
– nekmetijski proizvod je proizvod, ki nastane s predelavo kmetijskega proizvoda iz prejšnje alineje in ni proizvod iz priloge I Pogodbe;
3. javni zavod je javni zavod s področja vzgoje in izobraževanja (vrtec, osnovna šola, srednja šola, zavod za vzgojo in izobraževanje otrok in mladostnikov s posebnimi potrebami, dijaški dom, center za usposabljanje, delo in varstvo ali center šolskih in obšolskih dejavnosti);
4. podjetje v težavah je subjekt, kot je opredeljen v 18. točki 2. člena Uredbe 651/2014/EU;
5. sredstvo elektronske identifikacije je sredstvo elektronske identifikacije ravni zanesljivosti srednja ali visoka, oziroma drug način elektronske identifikacije za dostop do elektronskih storitev ravni zanesljivosti srednja ali visoka, v skladu s predpisi na področju elektronske identifikacije in storitev zaupanja.

3. člen
(organi PRP in odbor za spremljanje)

(1) Organ upravljanja PRP 2014–2020 (v nadaljnjem besedilu: organ upravljanja) iz točke a) drugega odstavka 65. člena Uredbe 1305/2013/EU je Ministrstvo za kmetijstvo, gozdarstvo in prehrano (v nadaljnjem besedilu: MKGP). Naloge organa upravljanja opravljata MKGP in Agencija Republike Slovenije za kmetijske trge in razvoj podeželja (v nadaljnjem besedilu: ARSKTRP).

(2) Akreditirana plačilna agencija iz točke b) drugega odstavka 65. člena Uredbe 1305/2013/EU je ARSKTRP.

(3) Certifikacijski organ iz točke c) drugega odstavka 65. člena Uredbe 1305/2013/EU je Urad Republike Slovenije za nadzor proračuna.

(4) Odbor za spremljanje iz drugega odstavka 47. člena Uredbe 1303/2013/EU je Odbor za spremljanje Programa razvoja podeželja Republike Slovenije. 


II. VSEBINA UKREPA

4. člen
(namen in cilj ukrepa)

(1) Namen ukrepa Izjemna začasna podpora kmetijskim gospodarstvom ter MSP, ki jih je kriza zaradi COVID-19 še posebej prizadela (člen 39b), (v nadaljnjem besedilu: ukrep), je pomoč kmetijskim gospodarstvom in MSP zaradi izpada prihodka, ki je posledica zmanjšanja prodaje javnim zavodom zaradi epidemije COVID-19, s ciljem olajšanja njihovih likvidnostnih težav. 

(2) Če gre za upravičenca iz 3. točke prvega odstavka 5. člena te uredbe, ki izpolnjuje pogoje iz tretjega odstavka 6. člena te uredbe, se podpora dodeli kot državna pomoč v skladu s Sporočilom Komisije Začasni okvir za ukrepe državne pomoči v podporo gospodarstvu ob izbruhu COVID-19 (UL C št. 91 I z dne 20. 3. 2020, str. 1), zadnjič spremenjenim s Sporočilom Komisije Tretja sprememba začasnega okvira za ukrepe državne pomoči v podporo gospodarstvu ob izbruhu COVID-19 (UL C št. 218 z dne 2. 7. 2020, str. 3; v nadaljnjem besedilu: Začasni okvir). 

(3) Podpora iz prejšnjega odstavka se v skladu s točko 22(e) Začasnega okvira ne prenese delno ali v celoti na primarne proizvajalce, in ni določena na podlagi cene ali količine proizvodov, ki so bili kupljeni od primarnih proizvajalcev ali ki so jih zadevna podjetja dala na trg.

5. člen
(upravičenec)

(1) Upravičenec do podpore je:
1. nosilec kmetijskega gospodarstva;
2. nosilec dopolnilne dejavnosti na kmetiji, ki ni nosilec kmetije;
3. fizična ali pravna oseba, ki je registrirana za opravljanje dejavnosti predelave ali trženja proizvodov. 

(2) Dejavnost iz 3. točke prejšnjega odstavka se podrobneje določi v javnem razpisu.

6. člen
(pogoji za pridobitev sredstev)

(1) Upravičenec mora za podporo iz ukrepa izpolnjevati naslednje pogoje:
1. v obdobju od 13. 3. 2020 do 12. 6. 2020 je utrpel več kot 30 odstotni izpad prihodka od prodaje proizvodov javnimi zavodom, glede na enako obdobje v letu 2019, ki je razviden iz prejetih računov Uprave Republike Slovenije za javna plačila;
2. upravičenec iz 1. in 2. točke prvega odstavka prejšnjega člena je v obdobju od 13. 3. 2019 do 12. 6. 2019 ustvaril prihodek od prodaje javnimi zavodom v višini najmanj 7.000 eurov;
3. upravičenec iz 3. točke prvega odstavka prejšnjega člena je v obdobju od 13. 3. 2019 do 12. 6. 2019 ustvaril prihodek od prodaje javnimi zavodom v višini najmanj 50.000 eurov.

(2) Poleg pogojev iz prejšnjega odstavka mora upravičenec na dan vložitve vloge na javni razpis izpolnjevati tudi naslednje pogoje: 
1. upravičenec iz 1. točke prvega odstavka prejšnjega člena mora biti vpisan v register kmetijskih gospodarstev;
2. upravičenec iz 2. točke prvega odstavka prejšnjega člena mora imeti dovoljenje za opravljanje dopolnilne dejavnosti na kmetiji;
3. upravičenec iz 3. točke prvega odstavka prejšnjega člena mora biti:
– registriran za opravljanje dejavnosti iz 3. točke prvega odstavka prejšnjega člena na ozemlju Republike Slovenije in
– izpolnjevati pogoje za MSP;
4. upravičenec, ki je pravna oseba ali samostojni podjetnik posameznik, ne sme biti v postopku prenehanja, prisilne poravnave, stečaja, prepovedi delovanja, sodne likvidacije ali izbrisa iz registra;
5. upravičenec, ki je fizična oseba, razen samostojni podjetnik posameznik, ne sme biti v osebnem stečaju;
6. imeti mora poravnane zapadle davčne obveznosti in druge denarne nedavčne obveznosti v skladu z zakonom, ki ureja finančno upravo, v višini, ki presega 50 eurov.

(3) Podpora se dodeli v skladu z Začasnim okvirom, če upravičenec poleg pogojev iz 1. in 3. točke prvega odstavka tega člena ter pogojev iz 3., 4. in 6. točke prejšnjega odstavka, izpolnjuje tudi naslednje pogoje:
1. v vlogi na javni razpis izjavi, da:
– je v obdobju od 13. 3. 2019 do 12. 6. 2019 javnim zavodom poleg kmetijskih prodajal tudi nekmetijske proizvode ali je prodajal samo nekmetijske proizvode, 
– bo po vložitvi vloge na javni razpis z ločevanjem računov ali na drug ustrezen način zagotovil spoštovanje zgornjih mej pomoči v skladu z Začasnim okvirom, če je dejaven v več sektorjih, za katere veljajo različni najvišji zneski v skladu s točko 22(a) in točko 23(a) Začasnega okvira in
2. na dan 31. decembra 2019 ni bil podjetje v težavah.

(4) Podrobnejši pogoji za dodelitev sredstev se opredelijo v javnem razpisu.

7. člen
(merila za ocenjevanje vlog)

(1) Med vlogami na javni razpis, ki dosežejo vstopni prag 20 odstotkov možnih točk, se izberejo tiste, ki dosežejo višje število točk po merilih za ocenjevanje vlog, do porabe razpisanih sredstev.

(2) Merila za ocenjevanje vlog na javni razpis iz prejšnjega odstavka so naslednja:
– višina prihodka od prodaje javnim zavodom;
– izpad prihodka od prodaje javnim zavodom;
– koeficient razvitosti občin. 

(3) Podrobnejša merila iz prejšnjega odstavka in točkovnik za ocenjevanje vlog na javni razpis se opredelijo v javnem razpisu.

8. člen
(finančne določbe)

(1) Podpora se dodeli kot pavšalno plačilo v obliki nepovratne finančne pomoči.

(2) Znesek podpore za upravičenca iz 1. in 2. točke prvega odstavka 5. člena te uredbe se določi glede na višino izpada prihodka od prodaje javnim zavodom v obdobju od 13. 3. 2020 do 12. 6. 2020 glede na enako obdobje v letu 2019, na naslednje načine:
– če izpad prihodka znaša več kot 30 do vključno 50 odstotkov, podpora znaša 3.500 eurov;
– če izpad prihodka znaša več kot 50 do vključno 70 odstotkov, podpora znaša 5.000 eurov;
– če izpad prihodka znaša več kot 70 odstotkov, podpora znaša 7.000 eurov.

(3) Znesek podpore za upravičenca iz 3. točke prvega odstavka 5. člena te uredbe se določi glede na višino izpada prihodka od prodaje javnim zavodom v obdobju od 13. 3. 2020 do 12. 6. 2020 glede na enako obdobje v letu 2019, na naslednje načine:
– če izpad prihodka znaša več kot 30 do vključno 50 odstotkov, podpora znaša 25.000 eurov;
– če izpad prihodka znaša več kot 50 do vključno 70 odstotkov, podpora znaša 35.000 eurov;
– če izpad prihodka znaša več kot 70 odstotkov, podpora znaša 50.000 eurov.

(4) Ne glede na določbe prvega, drugega in tretjega odstavka tega člena se podpora dodeli v višini dejanskega izpada prihodka v obdobju od 13. 3. 2020 do 12. 6. 2020, če bi višina podpore, ki se določi v skladu z drugim oziroma tretjim odstavkom tega člena presegla višino dejanskega izpada prihodka v obdobju od 13. 3. 2020 do 12. 6. 2020. 

(5) Za ukrep je v programskem obdobju 2014–2020 namenjenih 3.500.000 eurov, in sicer 2.625.000 eurov iz Evropskega kmetijskega sklada za razvoj podeželja in 875.000 eurov iz proračuna Republike Slovenije.


III. VLOGA IN POSTOPEK ZA DODELITEV SREDSTEV

9. člen
(javni razpis)

(1) Sredstva se dodelijo z zaprtim javnim razpisom.

(2) Javni razpis iz prejšnjega odstavka objavi MKGP v Uradnem listu Republike Slovenije. Rok, do katerega se vlagajo vloge na javni razpis, se določi v javnem razpisu. Vlaganje vlog na javni razpis se začne peti delovni dan po objavi javnega razpisa v Uradnem listu Republike Slovenije.

(3) MKGP na svojih spletnih straneh objavi razpisno dokumentacijo za izvedbo javnega razpisa.

(4) Javni razpis je strukturiran po sklopih glede na vrsto upravičenca. Vloge se obravnavajo po posameznih sklopih, za katere so razpisana sredstva. Če na posameznem sklopu razpisana sredstva niso porabljena, se neporabljena sredstva prerazporedijo na drug sklop.

10. člen
(vložitev vloge na javni razpis)

(1) Vlogo na javni razpis sestavlja prijavni obrazec s prilogami.

(2) Vloga na javni razpis se vloži na ARSKTRP v elektronski obliki, podpisana s kvalificiranim elektronskim podpisom, v roku, ki je določen v javnem razpisu. Priloge se predložijo kot skenogram. 

(3) Za elektronsko vložitev vloge iz prejšnjega odstavka ARSKTRP vzpostavi spletno vstopno mesto na naslovu https://e-kmetija.gov.si, na katerem se upravičenec ali njegov pooblaščenec s sredstvom elektronske identifikacije prijavi v informacijski sistem ARSKTRP. Upravičenec ali njegov pooblaščenec izvede elektronski vnos, vključno s kvalificiranim elektronskim podpisom, in vloži vlogo na javni razpis iz prejšnjega odstavka v informacijski sistem ARSKTRP.

11. člen
(obravnava vloge)

(1) Vloga na javni razpis, ki je popolna, in izpolnjuje pogoje iz 6. člena te uredbe, se oceni na podlagi meril, določenih s to uredbo in podrobneje opredeljenih v javnem razpisu. Če dve ali več vlog na javni razpis prejmejo enako število točk in razpisana sredstva ne zadoščajo za odobritev vseh teh vlog v celoti, se vloge izberejo na podlagi ponderiranja meril za izbiro vlog, ki se določijo v javnem razpisu.

(2) Vloga na javni razpis, ki je popolna in izpolnjuje vstopne pogoje iz javnega razpisa, vendar razpisana sredstva ne zadoščajo za dodelitev sredstev v celoti, se zavrne.

12. člen
(odločba o pravici do sredstev)

(1) Podpora iz ukrepa se lahko odobri v skladu s četrtim odstavkom 39.b člena Uredbe 1305/2013/EU najpozneje do 31. decembra 2020.

(2) Če se podpora dodeli po Začasnem okviru, se v izreku odločbe o pravici do sredstev navede, da gre za državno pomoč v skladu z Začasnim okvirom.

13. člen
(združevanje podpor in skupni znesek pomoči)

(1) Podpora se ne odobri oziroma izplača upravičencu, ki je za isti namen že prejel sredstva iz proračuna Republike Slovenije ali sredstva Evropske unije oziroma druga javna sredstva. 

(2) Podpora po Začasnem okviru se lahko združuje z drugo državno pomočjo v skladu z Začasnim okvirom ali v skladu z Uredbo 651/2014/EU in s pomočjo de minimis v skladu z Uredbo Komisije (EU) št. 1407/2013 z dne 18. decembra 2013 o uporabi členov 107 in 108 Pogodbe o delovanju Evropske unije pri pomoči de minimis (UL L št. 352 z dne 24. 12. 2013, str. 1), zadnjič spremenjene z Uredbo Komisije (EU) 2020/972 z dne 2. julija 2020 o spremembi Uredbe (EU) št. 1407/2013 v zvezi s podaljšanjem njene veljavnosti in o spremembi Uredbe (EU) št. 651/2014 v zvezi s podaljšanjem njene veljavnosti in ustreznimi prilagoditvami (UL L št. 215 z dne 7. 7. 2020, str. 3) ob upoštevanju določb teh uredb. 

(3) Skupni znesek državne pomoči v skladu z oddelkom 3.1 Začasnega okvira ne sme presegati 800.000 eurov bruto na upravičenca. Podpora se ustrezno zniža, če bi bila z odobreno pomočjo presežena omejitev iz tega odstavka.

14. člen
(preveritev pred odobritvijo pomoči in poročanje, če se podpora dodeli v skladu z Začasnim okvirom)

(1) Če se podpora dodeli v skladu z Začasnim okvirom, ARSKTRP pred odobritvijo sredstev preveri višino že dodeljene državne pomoči v evidenci državnih pomoči, ki jo vodi ministrstvo, pristojno za finance.

(2) ARSKTRP v 15 dneh po izplačilu podpore posameznemu upravičencu v skladu z Začasnim okvirom poroča ministrstvu, pristojnemu za finance, o dodeljeni podpori na način, ki ga ministrstvo, pristojno za finance, objavi na osrednjem spletnem mestu državne uprave.

15. člen
(izplačilo sredstev)

(1) Upravičencu se podpora izplača na podlagi odločbe o pravici do sredstev.

(2) Vloga na razpis se šteje za zahtevek za izplačilo sredstev v skladu s prvim odstavkom 56. členom Zakona o kmetijstvu (Uradni list RS, št. 45/08, 57/12, 90/12 – ZdZPVHVVR, 26/14, 32/15, 27/17 in 22/18). 

16. člen
(objava podatkov o prejemnikih sredstev)

(1) Podatki o upravičencih, ki so prejeli sredstva na podlagi te uredbe, se objavijo na spletni strani ARSKTRP v skladu s 111. in 113. členom Uredbe 1306/2013/EU.

(2) Ministrstvo, pristojno za finance, objavi informacije o shemi državne pomoči v skladu s 34. točko Začasnega okvira na osrednjem spletnem mestu državne uprave (https://www.gov.si/teme/evidence-priglasenih-nacrtov-pomoci/). Informacije iz tega odstavka so na voljo splošni javnosti najmanj deset let od zadnje dodelitve pomoči po tej uredbi v skladu z Začasnim okvirom.

17. člen
(izvedba kontrol in neizpolnjevanje obveznosti)

(1) Kontrole se izvajajo v skladu z Uredbo 1306/2013/EU in Uredbo 809/2014/EU. 

(2) Za izvajanje kontrol je pristojna ARSKTRP.

18. člen
(hramba dokumentacije)

ARSKTRP v skladu s 37. točko Začasnega okvira vodi evidence z informacijami o dodeljeni podpori in dokazili o izpolnjevanju pogojev za dodelitev podpore v skladu z Začasnim okvirom še najmanj deset let od dneva zadnje odobritve podpore po tej uredbi.


KONČNE DOLOČBE

19. člen
(začetek uporabe)

(1) Določbe te uredbe se začnejo uporabljati po prejetju sklepa Evropske komisije o potrditvi spremembe PRP 2014–2020 in sklepa Evropske komisije o združljivosti ukrepa državne pomoči z notranjim trgom, in sicer naslednji dan po prejetju obeh sklepov. 

(2) Minister, pristojen za kmetijstvo, objavi naznanilo o prejetju sklepa iz prejšnjega odstavka v Uradnem listu Republike Slovenije.

20. člen
(začetek veljavnosti)

Ta uredba začne veljati naslednji dan po objavi v Uradnem listu Republike Slovenije. 

